# Беларускія народныя веснавыя святы

## (святочная праграма для вучняў 5-9 класаў)

Класны кіраўнік Уцюж Іна Аркадзьеўна

ДУА “Аюцавіцкая базавая школа”

Карэліцкага раёна

Гродзенскай вобласці

Тэл.+37533 3959708

**Мэта:** падтрымліваць цікавасць вучняў да беларускіх абрадаў, традыцый, народнай творчасці; развіваць іх творчыя здольнасці, выхоўваць пачуццё любові да Бацькаўшчыны.  
**Афармленне:** сцэна ў зале аформлена вышытымі і вытканымі ручнікамі; на стале, засланым белым абрусам, стаіць кошык з фарбаванымі яйкамі, каравай, ляжаць галінкі вярбы, на перасоўным стэндзе размешчана выява гадавога кола.  
**Абсталяванне:** птушачкі, зробленыя з паперы, аўдыязапісы народных песень.

### Ход мерапрыемства:

**Вядучы.** Добры дзень! Вітаем на свяце Вясны! У нашых продкаў было шмат свят, звязаных з важнымі падзеямі ў жыцці чалавека. Яны паўтараліся з году ў год і былі падпарадкаваны гадавому руху Зямлі вакол Сонца. Вясна — адраджэнне і росквіт прыроды. Восенню згасаюць колеры і фарбы, зіма выстуджвае свет, скоўвае жыццёвыя сілы. Але з цягам часу сонца паварочвае на лета. I зноў надыходзіць вясна з булькатаннем ручайкоў, капяжамі са стрэх і дахаў. Так утварылася і гадавое кола народных свят і абрадаў. У гэтым коле не было ні пачатку, ні канца, бо за зімою ішла вясна, за вясною лета, за летам — восень, за ёю зноў зіма. Святы народнага календара паўтараюцца з году ў год.  
  Сёння мы пагаворым пра веснавыя святы, іх традыцыі, якія, праўда, да сённяшняга дня мала дзе захаваліся і пра якія мы можам пачуць ад старых людзей ці даведацца з кніг пра фальклор, побыт і жыццё беларусаў.  
  Вясна!.. Якое звонкае, пяшчотнае і прыгожае слова. Яно дыхае свежасцю першых пралесак, сагравае сонечным цяплом. Ушануем вясну, ушануем вялікае сонца, траву росную, неба чыстае, песню шчырую! Няхай свята пяе, няхай галасы звіняць, няхай птушкі ў неба ляцяць!

**1 вучань.** **Гуканне вясны** – гэта свята ўзраджэння і аднаўлення прыроды. Вясной пачынаюцца самыя важныя сялянскія работы: сяўба, выган жывёл на пашу. Селяніну неабходна было прабудзіць жывую сілу зямлі. Песнямі і рытуальнымі хараводамі выклікалі хутчэйшы прыход вясны і цёплых дзён.

Вясна, вясна красная,

Прыйдзі, вясна, з радасцю,

3 дажджамі моцнымі,

3 хлябамі багатымі.

Вясна. Вясна красная!

Прыйдзі, вясна красная.

Прыйдзі да нас хутчэй, Сонейкам усіх абагрэй!

Дзяўчыны выходзілі на высокія месцы, бліжэй да неба, і спявалі дацямна песні-вяснянкі, падкідалі ўверх выпечку ў выглядзе птушак.

Хлопцы раскладвалі касцёр, на якім спальвалі непатрэбнае стар’ё. Вечарам разам з дзяўчатамі пачыналі вадзіць карагоды. Карагоды сімвалізавалі сабою бясконцы кругазварот жыцця і вечную маладосць, форма харавода напамінае форму сонца-свяціла. Хлопцы рабілі арэлі, на якіх моладзь гушкалася парамі, стараліся разгушкацца як можна вышэй, каб паказаць сваю сілу, уменне, лоўкасць. Існавала прыкмета: чым вышэй разгушкаеш арэлі, тым вышэй вырастуць лён і іншыя расліны ў гэтым годзе. Дзеці павінны пагушкацца на арэлях, каб быць здаровымі і моцнымі ўвесь год.

Дзяўчаты, хлопцы ў першы дзень вясны абыходзілі ўсе дамы, жадалі добрага ўраджаю, прыплоду жывёле, здароўя ўсім жыхарам. У некаторых вёсках на неўзараным полі раскладвалі агонь і выбіралі Вясноўку – прыгожую дзяўчыну. На галаву ёй надзявалі вянок, садзілі на барану і з песнямі вазілі вакол кастра.

**Разам спяваюць.**

Жавароначкі, прыляціце,  
Вясну красную прынясіце,

А зімачку забярыце,

Бо зімачка надаела,

Весь хлебушак пераела.

Жавароначкі, прыляціце,  
Вясну красную прынясіце,  
Каб сонейка засвяціла,  
Каб снег белы растапіла,  
Каб садзікі расквяціла.

Жавароначкі, прыляціце.

**Жаваранак.** Вось я і дома! Якое хараство навокал! Вы мяне, напэўна, зачакаліся. На сваіх крыльцах я прынёс вам вясновае цяпло і падарункі. (Дорыць дзецям птушачак, зробленых з паперы.) А яшчэ шмат цікавых загадак.

1) Хапаткія ў мяне крылы,  
Хвосцік востры, нібы вілы.  
3 гліны я гняздо ляплю,  
Мошак на ляту лаўлю. (Ластаўка.)  
  
2) Рана з поўдня прылятае,  
Першы ён вясну вітае.  
I штодзень, нібы дзівак,  
Носіць толькі чорны фрак. (Грак.)  
  
3) Дом без печы, без акон,  
Толькі дзверы на балкон,  
Дом на дрэве. Угары  
Весяляцца жыхары.  
Прыход вясны заўжды вітаюць  
I песні голасна спяваюць. (Шпакі.)  
  
4) Ён не качка і не гусь,  
Ім ганарыцца Беларусь. (Бусел.)

**Вядучы.** Запрашаем, жавароначак, цябе на наша свята. Пабудзь з намі, пагуляй, паспявай. Прыгожым вясновым святам з’яўляюцца Саракі, якое святкуецца 22 сакавіка.

**2 вучань. Саракі**, Сорак мучанікаў. Гэта дзень вясенняга раўнадзенства. Меркавалася, што вясна паступова ўступае ў свае правы і дадому вяртаюцца 40 птушыных стай. Лічылася, што ў гэты дзень вясна прыходзіць канчаткова. Жанчыны выпякалі з цеста для дзяцей сорак піражкоў у выглядзе птушак. Дзеці бегалі па вёсцы, высока трымаючы птушачак у руках, залазілі на дахі, спявалі вясеннія песні. Вечарам піражкі трэба было з’есці. Лік 40 шырока выкарыстоўваўся ў павер’ях і абрадавых дзеяннях гэтага свята. Калі на Саракі здараўся мароз, то меркавалі, што пасля яго будзе яшчэ 40 маразоў. Лічылася, што на Саракі сарока пачынае віць гняздо і прыносіць для яго 40 галінак. Саракі – не сунься блізка да ракі – гэта значыць, што наступіла пара паўнаводдзя на рэках. Саракі былі чарговым этапам сустрэчы вясны.

**Вядучы.** Гуканне вясны на Беларусі сваёй кульмінацыі дасягала на **Звеставанне (Благавешчанне)** – 7 красавіка. Гукаць вясну выходзілі на высокае месца, там палілі агонь, спявалі песні. Клікалі бусла, каб прынёс добры ўраджай. У гэты дзень забаранялася працаваць, казалі, што дзяўчына ў гэты дзень касу не пляце, птушка гнязда не ўе. Да Благавешчання сяляне не краналі зямлю, не капалі, не грэблі.

Апошні тыдзень перад Вялікаднем называюць **Вербніцай**, ці **Вербнай нядзеляй**.

**3 вучань.** Так, вярбе надавалі гаючыя ўласцівасці. Лічылася, што калі чалавека пабіць асвячонай вербачкай, то цэлы год ён будзе здаровым*.* Імі ўпрыгожвалі жыллё, магілы продкаў, праводзілі жывёлу ў поле, на першы выпас. Верылі, што вярба беражэ ад маланкі. Захоўвалі вербачку да новай Вербнай нядзелі. (абыходзіць вучняў і гасцей свята, лёгенька пасцёбваючы асвячонай галінкай вярбы.)

Вярба б'е, не я б'ю.  
Будзьце здаровы, як тая вярба.  
Будзьце вясёлы, як так вясна.  
Слухайце бацькі, слухайце маці.  
Не забывайце ўсім памагаці:  
Старэнькім, маленькім ці хворым, можа,  
А вам усім няхай Бог паможа!  
Пачастую я вярбою гасцей,  
Каб хадзілі да сваіх сяброў часцей,  
Каб здаровымі былі,  
Многа добрых спраў на зямліцы рабілі,  
Мову родную, беларускую не забылі.

Вядучы. Наступнае веснавое свята – **Вялікдзень.** Чаму так называюць гэта свята?

**4 вучань.** Да гэтага свята ўсе старанна рыхтаваліся. Для праваслаўных хрысціян Пасха – самае галоўнае свята ў годзе, свята ўваскрэсення Іісуса Хрыста. Здаецца, што радасць святкавання распаўсюджваецца на ўсю жывую прыроду, якая паступова прабуджаецца ад зімовага сну. Свята наступае пасля доўгага сямітыднёвага паста. Гатавалі шмат смачных страў, фарбавалі яйкі, гулялі імі ў біткі.   
 Яйка лічыцца галоўным сімвалам велікоднага свята. У якія колеры фарбуюць яйкі? (Адказы дзяцей.) Апрача гэтага на яйка наносіліся розныя ўзоры. Паглядзіце. ( паказвае размаляваныя вучнямі яйкі.) Якія элементы ўзораў вы выкарысталі? Ці ведаеце вы, што яны абазначаюць? Спіраль — сімвал вечнасці; лісцейкі — сімвал моцы, даўгалецця; кветкі — сімвал маладосці, прыгажосці; кропкі, кружочкі — сімвалы Сонца; крыж — сімвал чатырох стыхій (агню, вады, паветра, цяпла.)  
 Яйкі фарбуюць у розныя колеры: ярка- жоўты — сімвал сонца, цяпла; чырвоны — радасці; блакітны — неба, паветра, прасторы; зялёны — сімвал абуджэння прыроды.  
Велікодная ноч з суботы на нядзелю — святочная. Людзі ідуць у царкву. Зранку пасля Усяночнай — богаслужэння ў гонар уваскрэсення Хрыста — людзі вітаюцца па-асабліваму. Як вітаюць адзін аднаго? (Адказы дзяцей.)

На Вялікдзень спявалі песні. Паслухайце, калі ласка, велікодную песню “Памажы Божа, вясну гукаці”.

**Вядучы.** У гэты радасны і вясёлы дзень шмат гулялі. Самая распаўсюджаная гульня – “біткі”. Прапаную і вам пагуляць у гэтую гульню. *(Дзеці гуляюць у “біткі”).*

А цяпер давайце пагуляем у гульню “Хто хутчэй”. Выкарыстаем для гэтага дубчыкі і яйкі. *(Вучні ўтвараюць дзве каманды. Удзельнікам кожнай каманды неабходна дубчыкам дакаціць яйка да “брамы” і вярнуцца назад*).

**Вядучы.** Шостага мая – дзень святога **Юр’я**. У народзе лічылі, што з гэтага дня пачынаецца сапраўдная вясна.

**5 вучань.** Адгадайце, калі ласка, загадку:

Месяц убачыў — не забраў,  
Сонца ўстала — падабрала! (Раса.)   
 Правільна, гэта раса, якая, згодна з народнымі павер’ямі, у юр’еўскую раніцу мае жыватворную сілу для раслін, жывёл і чалавека. Таму людзі заўсёды імкнуліся памыцца юр’еўскай расою. Нездарма ў народзе гавораць: «На юр’еўскую расу, ды на Божую красу, памыешся ёю і заўсёды будзеш прыгожы і здаровы». Самую прыгожую дзяўчыну нараджалі русалкай і вадзілі каля яе карагоды.  
 На Юр’я першы раз пасля зімы выганялі свойскую жывёлу, таму што лічыцца, што святы Юрый — апякун хатняй жывёлы і гаспадаркі. Абрад першага выгану жывёлы на пашу праходзіў вельмі ўрачыста. Гаспадыні абкурвалі жывёлу купальскімі зёлкамі, тройчы абыходзілі з запаленай грамнічнай свечкай і закопвалі пад парогам ці брамай сімвал плоднасці жывёлы — курынае яйка, шапталі замовы, у якіх замыкалі раты драпежнікам. Пад гукі пастуховай трубы гаспадыні з дапамогай асвечанага на Вербніцу дубчыка выганялі кароў за вароты. Кожная гаспадыня частавала пастуха і давала наказы. На Юр’я назіралі за надвор’ем і рабілі высновы, прагнозы.  (Як дождж на Юр’я, то будзе хлеба поўна. Як на Юр’я пагода, то на грэчку няўрода. Калі будзе раса — хопіць коням аўса. Калі на Юр’я мароз, дык сей на балоце авёс. Юр’я без снегу і дажджу — будзе неўрадлівы год. На Юр’я дождж — скаціне лёгкі год, а на грэчку няўрод. Калі на Юр’я мароз, то добрае проса і авёс.)

**Вядучы.**  На Юр’я сяляне выходзілі аглядаць свае палеткі. Яны прыносілі каравай, які ўвасабляў леташні ўраджай. Клалі хлеб у рунь і, калі ён хаваўся ў жыце, казалі, што яно будзе ўдалае.

Мы маглі б да ранку  
Танцаваць, гуляць, смяяцца,  
Але, як ні сумна,  
Нам трэба развітацца!

Дай, Юр’я, здароўя і долю,  
Хай будзе ў хаце прыбытку даволі.  
Хай абміне вас бяда і нянасце,  
А сонечным ранкам да вас прыйдзе шчасце!

Дзякую вам, госцейкі, што завіталі да нас, са святам Вясны вас, сябры! Прыміце, калі ласка, ад нас вось гэты цудоўны Юр’еўскі каравай. Частуйцеся. 

### Спіс выкарыстанай літаратуры

Веснавыя святы : дапам. для настаўнікаў і выхавальнікаў / аўт.-уклад. А. Аляхновіч, А. Лозка. — Мінск : Беларусь, 2000. — 156 с.  
Катовіч, А. Веснавыя святы : нарысы / А. Катовіч, Я. Крук. — Мінск : Маст. літ., 2005. — Кн. 1. — 359 с.; Кн. 2. — 413 с. — (Беларускі народны каляндар).  
Ліцьвінка, В. Святы і абрады беларусаў / В. Ліцьвінка. — 3-е выд. — Мінск : Беларусь, 2001. — 188 с.